****

**Harminckilenc paraversenyző Rióban – húsz százalékkal növeltük a négy évvel ezelőtti létszámot**

**Hatvannégy nappal a riói paralimpia előtt 39 kvótával rendelkezik a Magyar Paralimpiai Csapat, így lényegesen több sportolóval indul az érmekért, mint 2012-ben, Londonban.**

**Újabb kvótás és szabadkártyás sportolókkal bővült a Magyar Paralimpiai Csapat. Június közepén eldőlt, hogy öt kerekesszékes vívó indulhat Rióban.** Hajmási Éva mellett, aki az olaszországi IWAS Kerekesszékes Európa-bajnokságon aratott győzelmével egyenes ágon szerezte meg az indulási jogot, mellette egyéniben Dani Gyöngyi, Krajnyák Zsuzsanna, Veres Amarilla és Osváth Richárd is kvótát szerzett. A női tőr és párbajtőr csapatunk is bizonyíthat Rióban.

**Németh Roland kerekesszékes teniszező is indulhat a riói paralimpián,** szabadkártyát kapott az IPC döntése alapján. A kerekesszékes tenisz 1976-ban indult az Amerikai Egyesült Államokból, mára 70 országban mintegy 15.000 aktív játékossal bír. Az első olyan parasport, amelynek nemzetközi szövetsége, példaértékűen eljárva az épek sportági szövetségébe integrálta a kerekesszékes teniszt.

Magyarországon 1989 óta űzik a sportágat, az 1996-os atlantai paralimpiai játékok óta minden paralimpián indult magyar teniszező. A legeredményesebb magyar kerekesszékes teniszező Farkas László, aki 1996-tól 2012-ig képviselte hazánkat paralimpiai játékokon.

**Eldőltek az atlétika kvóták is, a már meglévő három kvóta mellé újabb két szabadkártyát kaptak a magyar paraatléták.** A grosettói paraatlétika Európa-bajnokságon két ezüst- és két bronzéremmel zárt válogatott tagjai közül Biacsi Bernadett, Biacsi Ilona, Csontos Piroska, Kálmán Krisztina és Keresztesi Erika indulhat Rióban.

**A kajakosok között komoly küzdelem folyt a férfi versenyzői kvótáért, amit a június közepén zajlott országos bajnokságon nyújtott teljesítményével Suba Róbert érdemelt ki.** A riói kvóta mellé a június végén zajló moszkvai kajak-kenu Európa-bajnokságon még két aranyérmet is nyert a sportoló. Így a két női versenyző, Váczi Anita és Varga Katalin mellett két férfi versenyző, Rozbora András és Suba Róbert indulhat parakajakban Rióban.

**Evezésben** is lesz magyar induló, Lőrincz Krisztina szabadkártyás indulási jogot nyert.

**Szabó László, a Magyar Paralimpiai Bizottság elnöke** elmondta: „A növekvő sportolói létszám és parasportolóink egyre erősödő nemzetközi jelenléte azt mutatja, hogy sportolóink mindent megtesznek a sikerért. Elhivatottan, mindennapos edzésekkel készülnek a számukra is óriási jelentőséggel bíró sporteseményre. Szeretnénk, ha a paralimpikonokra minden magyar ember büszke lenne, ebben nagy szerepe lesz annak, hogy idén első alkalommal, a magyar köztelevízió élőben sugározza majd a paralimpiai versenyeket. Magyarország legszebb és legderűsebb csapata utazik szeptemberben Rióba, a paralimpiára.”

**A Magyar Paralimpiai Csapat hivatalos bemutatkozása 2016. július 15-én lesz a Várkert Bazárban.** Az exkluzív eseményen kifejezetten a Magyar Paralimpiai Csapat számára tervezett formaruhát és a szintén magyar tervezésű, magyar gyártású sportruházatot ismert hazai személyiségek kíséretében mutatják be maguk a sportolók.

**A Magyar Paralimpiai Csapat eskütételére 2016. augusztus 28-án, a Nemzeti Színházban kerül sor.**

A magyar paralimpikonok eddig összesen 126 érmet nyertek paralimpiákon. Az első érem az 1972-es heidelbergi paralimpián került magyar sportoló nyakába, Fejes András atlétika sportágban nyert bronzérmet. 2012-ben Londonban, egyéniben 2 arany, 5 ezüst, 6 bronzérmet, csapatban 1 ezüstérmet nyertek 5 sportágban sportolóink, 33 kvótás sportoló indulásával.

**A riói Magyar Paralimpiai Csapatnak jelenleg 39 kvótája van, az alábbi megoszlásban:**

**asztalitenisz (6):** Arlóy Zsófia, Berecki Dezső, Csonka András, Major Endre, Pálos Péter, Zborai Gyula

**atlétika (5):** Biacsi Ilona, Biacsi Bernadett, Csontos Piroska, Kálmán Krisztina, Keresztesi Erika

**erőemelés (2)**: Sas Sándor, Tunkel Nándor

**evezés (1):** Lőrincz Krisztina

**judo (2):** Burányi Flóra, Szabó Nikolett

**kajak-kenu (4):** Varga Katalin, Váczi Anita, Rozbora András, Suba Róbert

**kerekesszékes vívás (5):** Dani Gyöngyi, Hajmási Éva, Krajnyák Zsuzsanna, Veres Amarilla, Osváth Richárd

**kerekesszékes tenisz (1):** Németh Roland

**kerékpársport (1):** Butu Arnold

**sportlövészet (2):** Dávid Krisztina, Gurisatti Gyula

**úszás (10):** Adámi Zsanett, Engelhardt Katalin, lllés Fanni, Kézdi Réka, Konkoly Zsófia, Pap Bianka, Ráczkó Gitta, Sors Tamás, Tóth Tamás, Vereczkei Zsolt

Magyar Paralimpiai Bizottság, 2016. július 7.